b"\n_START_ARTICLE_\nAhau\n_START_PARAGRAPH_\nAhau (angl. ajaw, ahau ar ahaw)\xc2\xa0\xe2\x80\x93 valdovo titulas, aptiktas ikikolumbiniuose maj\xc5\xb3 civilizacijos \xc4\xafra\xc5\xa1uose. Titulas ver\xc4\x8diamas kaip 'lordas', 'valdytojas', 'karalius', 'lyderis'. \xc5\xa0iuo \xc5\xbeod\xc5\xbeiu vadindavo atskiros teritorijos valdan\xc4\x8diosios kilming\xc5\xb3j\xc5\xb3 klas\xc4\x97s atstovus, jis nerei\xc5\xa1k\xc4\x97 vienintelio asmens. Ahau atlikdavo ir religines pareigas, tod\xc4\x97l juos paprastai priskiria ir maj\xc5\xb3 dvasininkijai._NEWLINE_Kuhul ajaw ('dievi\xc5\xa1kasis valdovas') buvo suverenus teritorijos valdovas. Jo valdomos teritorijos dydis gal\xc4\x97jo b\xc5\xabti labai \xc4\xafvairus. Ahau vadino ir tokius valdovus, kurie nebuvo visi\xc5\xa1kai suveren\xc5\xabs ir pripa\xc5\xbeindavo auk\xc5\xa1tesn\xc4\x99 kito asmens, kitos dinastijos ar valstyb\xc4\x97s vald\xc5\xbei\xc4\x85._NEWLINE_Titulu ahau vadindavo ir moteris, tik prie\xc5\xa1 \xc5\xbeod\xc4\xaf ahau dar naudodavo lyt\xc4\xaf nurodant\xc4\xaf prie\xc5\xa1d\xc4\x97l\xc4\xaf Ix._NEWLINE_\xc5\xbdodis ahau yra kil\xc4\x99s i\xc5\xa1 maj\xc5\xb3 kalb\xc5\xb3. Jis buvo naudotas keliose to meto kalbose (pvz., klasikin\xc4\x97je maj\xc5\xb3 kalboje), jis, kad ir \xc5\xa1iek tiek pakit\xc4\x99s, naudojamas ir dabartin\xc4\x97se j\xc5\xb3 palikuon\xc4\x97se. \xc5\xa0iuolaikin\xc4\x97je ra\xc5\xa1yboje (1994\xc2\xa0m. patvirtintoje Guatemalan Academia de Lenguas Mayas) \xc5\xbeodis ra\xc5\xa1omas ajaw, \xc5\xa1i forma naudojama daugelio majist\xc5\xb3 mokslinink\xc5\xb3. Iki \xc5\xa1io nutarimo da\xc5\xbeniau buvo naudojama forma ahau, atitikusi XVI a. jukatek\xc5\xb3 maj\xc5\xb3 kalbos perra\xc5\xa1\xc4\x85 \xc4\xaf ispan\xc5\xb3 kalb\xc4\x85._NEWLINE_Maj\xc5\xb3 hieroglifin\xc4\x97je ra\xc5\xa1yboje, kaip ir bet kuris kitas \xc5\xbeodis, \xc5\xbeodis ahau gal\xc4\x97jo b\xc5\xabti u\xc5\xbera\xc5\xa1omas kaip logograma arba paskiemeniui. \xc5\xbdinomi keli abejopo u\xc5\xbera\xc5\xa1ymo b\xc5\xabdai. Kuomet \xe2\x80\x9eahau\xe2\x80\x9c yra kaip elementas didesniame glife (vietovardyje), jis ra\xc5\xa1omas glifo vir\xc5\xa1uje.\n_START_SECTION_\nAhau ir kalendorius\n_START_PARAGRAPH_\n\xc5\xbdodis ahau taip pat rei\xc5\xa1kia tzolk\xe2\x80\x99ino (260-ies dien\xc5\xb3 maj\xc5\xb3 kalendoriaus) dvide\xc5\xa1imties dien\xc5\xb3 ciklo dvide\xc5\xa1imt\xc4\x85 dien\xc4\x85."